VSL sklep II Cp 2336/2014
Sodna praksa višjih sodišč, 2014-10-22

CIVILNO PROCESNO PRAVO - NEPRAVDNO PRAVO - ODVETNIŠTVO

pravdni stroški v nepravdnem postopku - nagrada za postopek

V nepravdnem postopku, kjer je dejavnost odvetnika omejena na postavitev zahtevka in na prejem odločbe, se nagrada po tarifni številki 3100 ZOdvT zniža ob upoštevanju količnika 0,8.

I. Pritožbi se delno ugodi in se sklep sodišča prve stopnje v izpodbijani 3. točki izreka spremeni tako, da se znesek pravdnih stroških zniža za 96,99 EUR (na 179,58 EUR).

Sicer se pritožba zavrne in se v izpodbijanem, a nespremenjenem delu potrdi sklep sodišča prve stopnje.

II. Predlagateljica nosi sama svoje stroške pritožbenega postopka.

1. Sodišče prve stopnje je z izpodbijanim sklepom zavrnilo predlog predlagateljice za delitev premoženja ter zavrnilo predlog predlagateljice zaradi delitve kupnine in izplačila predlagateljice (1. in 2. točka izreka). Glede stroškov je odločilo, da je predlagateljica dolžna nasprotnemu udeležencu povrniti stroške za odvetniške storitve v višini 276,57 EUR v roku 15 dni, v primeru zamude z zakonskimi zamudnimi obrestmi (3. točka izreka).

2. Zoper 3. točko izreka se pritožuje predlagateljica zaradi, zmotne uporabe materialnega prava in zmotne ugotovitve dejanskega stanja. Sodišče je nasprotnemu udeležencu priznalo nagrado za postopek po tarifni številki 3100 po Zakonu o odvetniški tarifi (ZOdvT), čeprav bi moralo upoštevati tarifno številko 3101, točka 2, ki določa, da se v nepravdnem postopku nagrada zniža na količnik 0,8. Pri vrednosti predmeta 4.000,00 EUR nagrada znaša 127,20 EUR in ne 206,70 EUR, kot je sodišče priznalo nasprotnemu udeležencu. Sodišče je tudi napačno ugotovilo, da je nasprotni udeleženec priglasil 22 % DDV. Sodišče bi moralo priznati nasprotnemu udeležencu nagrado za postopek v višini 127,20 EUR, za izdatke 20,00 EUR in 20 % DDV v višini 29,44 EUR.

4. Pritožba utemeljeno navaja, da je sodišče prve stopnje pri odmeri nagrade za postopek nasprotnemu udeležencu napačno priznalo nagrado po tarifni številki 3100, pravilno bi moralo upoštevati 2. točko tarifne številke 3101 (nepravdni postopek, ker je dejavnost omejena na postavitev zahtevka in na prejem odločitve sodišča) in nagrado po tarifni številki 3100 znižati ob upoštevanju količnika 0,8. Pritožba utemeljeno navaja, da torej pravilno nagrada pri vrednosti predmeta 4.000,00 EUR, ki jo je upoštevalo sodišče prve stopnje v skladu z drugim odstavkom 22. člena ZOdvT in ki v pritožbi ni izpodbijana, znaša 127,20 EUR. Poleg tega gredo nasprotnemu udeležencu še materialni izdatki v višini 20,00 EUR in 22 % DDV (nasprotni udeleženec je DDV priglasil v času, ko ta znaša 22 % in davek mu gre v tej višini). Skupno tako stroški nasprotnega udeleženca, ki jih je dolžna povrniti predlagateljica znašajo 179,58 EUR in temu ustrezno je sodišče druge stopnje spremenilo stroškovno odločitev sodišča prve stopnje (358. člen Zakona o pravdnem postopku, ZPP, v zvezi s 37. členom Zakona o nepravdnem postopku, ZNP). V preostalem delu je pritožbo, iz že navedenih razlogov, zavrnilo in sklep sodišča prve stopnje potrdilo.

5. Predlagateljica priglaša pritožbene stroške, vendar ji ti ne gredo (prvi odstavek 35. člena ZNP) in jih nosi sama.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.